b'\n_START_ARTICLE_\nDiferencin\xc4\x97 kriptografija\n_START_PARAGRAPH_\nDiferencin\xc4\x97 kriptografija (angl. Differential Workfactor Cryptograph arba Workgroup Differential) \xe2\x80\x93 apgalvotas \xc5\xa1ifravimo metodo susilpininas taip, jog programin\xc4\x97s \xc4\xafrangos gamintojo \xc5\xa1alies valstybin\xc4\x97s saugumo tarnybos prireikus gal\xc4\x97t\xc5\xb3 i\xc5\xa1\xc5\xa1ifruoti informacij\xc4\x85 prie\xc5\xa1 siunt\xc4\x97jo vali\xc4\x85. Diplomatiniu po\xc5\xbei\xc5\xabriu diferencin\xc4\x97 kriptografija gali b\xc5\xabti reik\xc5\xa1minga kuomet taip \xc5\xa1ifruojamos kitos \xc5\xa1alies valstybin\xc4\x97s paslaptys.\n_START_SECTION_\nLotus Notes\n_START_PARAGRAPH_\nPla\xc4\x8diausiai pagars\xc4\x97j\xc4\x99s diferencin\xc4\x97s kriptografijos atvejis buvo apie 1997 metus Lotus Notes naudotas 64 bit\xc5\xb3 \xc5\xa1ifravimas. Amerikos valstybei reikalaujant, 64 bitais u\xc5\xbe\xc5\xa1ifruotos \xc5\xbeinut\xc4\x97s savyje tur\xc4\x97jo 24 \xc5\xa1ifro rakto bitus, kuriuos pasitelkus Amerikos speciali\xc5\xb3j\xc5\xb3 saugumo tarnyb\xc5\xb3 kompiuteriai gal\xc4\x97davo jas i\xc5\xa1\xc5\xa1ifruoti taip, tarsi jos b\xc5\xabt\xc5\xb3 \xc5\xa1ifruotos tik 40 bit\xc5\xb3 (40 bit\xc5\xb3 \xc5\xa1ifr\xc4\x85 kompiuteris gali \xc4\xafveikti). \xc5\xa0i i\xc5\xa1\xc5\xa1ifravimo galimyb\xc4\x97 nebuvo slapta, ji buvo oficialiai paskelbta ir pateikta kaip privalumas, nes visiems kitiems vartotojams (ne Amerikos saugumo tarnyboms) informacija likdavo u\xc5\xbe\xc5\xa1ifruota 64 bitais. Eksportuoti \xc4\xafrang\xc4\x85 be \xc5\xa1io pakeitimo firmai leista nebuvo, ta\xc4\x8diau ji vis viena siek\xc4\x97 padidinti \xc5\xa1ifravimo patikimum\xc4\x85, nes oficialiai leistas 40 bit\xc5\xb3 \xc5\xa1ifravimas nebetenkino naudotoj\xc5\xb3._NEWLINE_Toki\xc4\x85 \xc4\xafrang\xc4\x85 su Amerikos saugumie\xc4\x8diams prieinama saugumo skyle naudojo Vokietijos Gynybos ministerija, Pranc\xc5\xabzijos \xc5\xa1vietimo bei mokslo ministerija ir Latvijos \xc5\xa1vietimo ministerija. J\xc4\x85 \xc4\xafsigyjant, i\xc5\xa1 prad\xc5\xbei\xc5\xb3 nebuvo \xc5\xbeinoma apie \xc5\xa1iuos \xc5\xa1ifravimo galimybi\xc5\xb3 apribojimus._NEWLINE_\xc5\xa0is skirsnis neturi b\xc5\xabti suprantamas kaip neigiamas atsiliepimas apie Lotus, nes saugumo spraga buvo sukurta ne firmos iniciatyva, o realios pad\xc4\x97ties paai\xc5\xa1kinimas, u\xc5\xbeuot saugojus visk\xc4\x85 paslaptyje, buvo garbingas poelgis.\n_START_SECTION_\nADVAPI.DLL\n_START_PARAGRAPH_\nADVAPI.DLL yra Windows 95 sistemin\xc4\x97 biblioteka, atliekanti daugum\xc4\x85 svarbi\xc5\xb3 \xc5\xa1ios sistemos kriptografini\xc5\xb3 funkcij\xc5\xb3. Ji glaud\xc5\xbeiai saveikauja su Internet Explorer. \xc5\xa0i biblioteka turi daug nedokumentuot\xc5\xb3 funkcij\xc5\xb3 ir galimybi\xc5\xb3._NEWLINE_1999 metais per Microsoft programuotoj\xc5\xb3 neapsi\xc5\xbei\xc5\xabr\xc4\x97jim\xc4\x85 (eiliniame bibliotekos atnaujinime buvo likusi derinimo informacija) Amerikoje esan\xc4\x8dios firmos Cryptonym of Morrisville ekspertas nustat\xc4\x97, jog biblioteka turi antr\xc4\x85j\xc4\xaf rakt\xc4\x85, leid\xc5\xbeiant\xc4\xaf j\xc4\xaf \xc5\xbeinan\xc4\x8dioms programoms \xc4\xafveikti saugumo sistem\xc4\x85. Pirmasis (\xc4\xafprastinis) raktas buvo pa\xc5\xbeym\xc4\x97tas rakta\xc5\xbeod\xc5\xbeiu KEY. Antrasis raktas, kurio netur\xc4\x97t\xc5\xb3 b\xc5\xabti, buvo pa\xc5\xbeym\xc4\x97tas rakta\xc5\xbeod\xc5\xbeiu NSAKEY. Tod\xc4\x97l \xc4\xaftariama, jog antrasis kompiuterio sistem\xc4\x85 atveriantis raktas priklauso NSA (angl. National Security Agency). Saugumo ekspertas pristat\xc4\x97 \xc5\xa1\xc4\xaf atradim\xc4\x85 kompiuteriniam saugumui skirtoje konferencijoje. Koferencijoje dalyvav\xc4\x99 Windows atstovai jo nepaneig\xc4\x97, ta\xc4\x8diau kategori\xc5\xa1kai atsisak\xc4\x97 pasakyti bet k\xc4\x85 apie \xc5\xa1io antrojo rakto galimybes ir paskirt\xc4\xaf._NEWLINE_Kaip ir Lotus, pati Microsoft gal\xc4\x97jo tai padaryti paklusdama tiesioginam valstyb\xc4\x97s interesus ginan\xc4\x8di\xc5\xb3 institucij\xc5\xb3 nurodymui ir pati u\xc5\xbe tai neb\xc5\xabti atsakinga. Tod\xc4\x97l \xc5\xa1is skirsnis neturi b\xc5\xabti suprastas kaip Microsoft kritika._NEWLINE_Kai kurie \xc5\xa1altiniai ra\xc5\xa1o, jog nuo Windows 2000 versijos bibliotekoje galb\xc5\xabt atsirado ir tre\xc4\x8diasis raktas. \xc5\xa0iems \xc4\xaftarimams pagrind\xc4\x85 teikia ADVAPI.DLL programos kodo entropijos analiz\xc4\x97s rezultatai.\n_START_SECTION_\nKovos priemon\xc4\x97s\n_START_PARAGRAPH_\nDiferencin\xc4\x97s kriptografijos problemos lengviausiai \xc4\xafveikiamos atsakingose srityse naudojant toki\xc4\x85 programin\xc4\x99 \xc4\xafrang\xc4\x85, kurios pradinis kodas b\xc5\xabt\xc5\xb3 naudotojui prieinamas (tai neb\xc5\xabtinai turi b\xc5\xabti laisvoji ar atviro kodo \xc4\xafranga). Tuomet suinteresuotos valstyb\xc4\x97s specialistai gali t\xc4\x85 kod\xc4\x85 nuodugniai i\xc5\xa1nagrin\xc4\x97ti, taip \xc4\xafsitikindami, jog n\xc4\x97ra ty\xc4\x8dia programuotojo, firmos ar net ir visos eksportuojan\xc4\x8dios valstyb\xc4\x97s iniciatyva palikt\xc5\xb3 sprag\xc5\xb3. Kaip matyti i\xc5\xa1 ADVAPI.DLL pavyzd\xc5\xbeio, kompiuteriniu saugumu u\xc5\xbesiiman\xc4\x8dios firmos, jei n\xc4\x97ra pasirinkimo, nagrin\xc4\x97ja taip pat ir sukompiliuot\xc4\x85 kod\xc4\x85.'